Įsakymas netenka galios 2022-04-27:

Lošimų priežiūros tarnyba prie Lietuvos Respublikos finansų ministerijos, Įsakymas

Nr. DIE-257, 2022-04-21, paskelbta TAR 2022-04-26, i. k. 2022-08449

Dėl Lošimo organizavimo reglamento ir loterijų taisyklių rengimo metodinių rekomendacijų patvirtinimo

Suvestinė redakcija nuo 2020-05-01 iki 2022-04-26

Įsakymas paskelbtas: TAR 2014-11-21, i. k. 2014-17281

Nauja redakcija nuo 2020-05-01:

Nr. DIE-259, 2020-04-28, paskelbta TAR 2020-04-28, i. k. 2020-08856

LOŠIMŲ PRIEŽIŪROS TARNYBOS

PRIE LIETUVOS RESPUBLIKOS FINANSŲ MINISTERIJOS DIREKTORIUS

ĮSAKYMAS

DĖL LOŠIMO NAMŲ (KAZINO) LOŠIMŲ ORGANIZAVIMO REGLAMENTO RENGIMO METODINIŲ REKOMENDACIJŲ, AUTOMATŲ SALONŲ LOŠIMŲ ORGANIZAVIMO REGLAMENTO RENGIMO METODINIŲ REKOMENDACIJŲ, LAŽYBŲ ORGANIZAVIMO REGLAMENTO RENGIMO METODINIŲ REKOMENDACIJŲ IR LOTERIJŲ TAISYKLIŲ RENGIMO METODINIŲ REKOMENDACIJŲ

PATVIRTINIMO

2014 m. lapkričio 13 d. Nr. DI-507

Vilnius

Vadovaudamasis Lošimų priežiūros tarnybos prie Lietuvos Respublikos finansų ministerijos nuostatų, patvirtintų Lietuvos Respublikos finansų ministro 2012 m. vasario 21 d. įsakymu Nr. 1K-062 „Dėl Lošimų priežiūros tarnybos prie Lietuvos Respublikos finansų ministerijos nuostatų patvirtinimo“, 9.39 papunkčiu,

tvirtinu pridedamas:

1.Lošimo namų (kazino) lošimų organizavimo reglamento rengimo metodines rekomendacijas;

2. Automatų salonų lošimų organizavimo reglamento rengimo metodines rekomendacijas;

3. Lažybų organizavimo reglamento rengimo metodines rekomendacijas;

4. Loterijų taisyklių rengimo metodines rekomendacijas.“

Laikinai einantis direktoriaus pareigas	Virginijus Daukšys

PATVIRTINTA

Lošimų priežiūros tarnybos prie Lietuvos Respublikos

finansų ministerijos direktoriaus

2014 m. lapkričio 13 d. įsakymu Nr. DI-507

(2020 m. balandžio 28 d. įsakymo Nr. DIE-259

redakcija)

LOTERIJŲ TAISYKLIŲ RENGIMO METODINĖS REKOMENDACIJOS

I SKYRIUS

BENDROSIOS NUOSTATOS

1.	Loterijų taisyklių rengimo metodinių rekomendacijų (toliau – rekomendacijos) tikslas – padėti didžiųjų ir mažųjų loterijų (toliau – loterijų) organizatoriams tinkamai įgyvendinti Lietuvos Respublikos loterijų įstatymo (toliau – Loterijų įstatymas) nuostatas rengiant didžiųjų ir mažųjų loterijų taisykles (toliau – taisyklės), nustatyti rekomendacinio pobūdžio reikalavimus dėl taisyklių formos, struktūros ir turinio, taip pat kriterijus, kuriais vadovaujasi Lošimų priežiūros tarnyba prie Lietuvos Respublikos finansų ministerijos (toliau – Priežiūros tarnyba), išduodama arba patikslindama licenciją, suderina loterijos taisykles ar jų pakeitimus arba priimdama sprendimą atisakyti išduoti ar patikslinti licenciją, nesuderina loterijos taisyklių ar jų pakeitimų.

2.	Rekomendacijose vartojamos sąvokos suprantamos taip, kaip jos apibrėžtos Loterijų įstatyme.

II SKYRIUS

REKOMENDACIJOS TAISYKLIŲ FORMAI IR STRUKTŪRAI

3. Rekomenduojama taisykles suskirstyti į skyrius ir punktus (punktų pastraipas).

4. Skyrių pavadinimus rekomenduojama formuluoti atsižvelgiant į Loterijų įstatymo 30 straipsnio 3 dalyje nustatytus reikalavimus. Taisyklių skyriai turėtų būti iš eilės žymimi paryškintais romėniškais skaitmenimis ir žodžiu didžiosiomis paryškintomis raidėmis (pvz., I SKYRIUS) eilutės centre, o skyrių pavadinimai rašomi didžiosiomis paryškintomis raidėmis, atskiroje eilutėje centre po struktūrinės dalies numerio. Pirmąjį skyrių rekomenduojama vadinti „Bendrosios nuostatos“, paskutinį – „Baigiamosios nuostatos“.

5. Punktai turėtų būti žymimi arabiškais skaitmenimis ir visame tekste numeruojami iš eilės. Punktų papunkčiai žymimi arabiškais skaitmenimis ir turi pradinį punkto ir savo eilės skaitmenį. Tarp punkto ir papunkčio skaitmens ir po papunkčio skaitmens dedami taškai. Punktų pastraipos nenumeruojamos. Teikiant nuorodą į punkto pastraipą, jos rašomos žodžiais išreikštais skaitmenimis, įvardžiuotine forma (pvz., 3 punkto pirmoji pastraipa). Kai papunkčius sudaro sakinio dalys, jie pradedami mažąja raide ir atskiriami vienas nuo kito kabliataškiu. Papunkčiai, kuriuos sudaro sakinys ar keli sakiniai, pradedami didžiąja raide.

6. Taisyklių viršuje, dešinėje lapo pusėje turėtų būti taisyklių tvirtinimo žyma.

„TVIRTINU

UAB „___“ direktorius

____________

(parašas)

Vardas, pavardė

20___m. __________ __ d.“

7. Taisyklių pabaigoje, kairėje pusėje turėtų būti taisyklių derinimo žyma.

„SUDERINTA

Lošimų priežiūros tarnybos prie Lietuvos Respublikos

finansų ministerijos direktoriaus įsakymu

20___m. __________ __ d. įsakymu Nr. ____ “

III SKYRIUS

REKOMENDACIJOS TAISYKLIŲ TURINIUI

8. Taisyklių pavadinime rekomenduojama nurodyti, ar tai didžiosios, ar mažosios loterijos taisyklės, loterijos rūšį ir pavadinimą, pavyzdžiui: „Didžiosios tiražinės loterijos „Pavadinimas“ taisyklės“.

9. Skyriuje „Bendrosios nuostatos“ rekomenduojama nurodyti informaciją apie loterijos organizatorių (pavadinimas, teisinė forma, buveinė, kodas, registras, kuriame kaupiami ir saugomi duomenys apie loterijos organizatorių). Taip pat rekomenduojama nurodyti loterijos organizatoriaus kontaktinį telefono numerį ir elektroninio pašto adresą.

10. Skyriuje „Pagrindinės sąvokos“ rekomenduojama nustatyti, kad taisyklėse vartojamos sąvokossuprantamos taip, kaip jos apibrėžtos Loterijų įstatyme. Naujos arba tikslinamos Loterijų įstatymo sąvokos turėtų būti detaliai išaiškintos ir vartojamos analogiškai visose taisyklėse. Sąvokas rekomenduojama išdėstyti abėcėlės tvarka.

11. Didžiosios loterijos taisyklių skyriuje „Loterijos organizavimo vieta“ turėtų būti nurodoma, kad loterija organizuojama visoje Lietuvos Respublikos teritorijoje. Mažosios loterijos taisyklėse loterijos organizavimo vieta apibrėžiama nurodant sporto varžybų, kultūros ar kito viešo renginio, kurio metu bus platinami loterijos bilietai, pavadinimą, miestą, gatvę ir pastato numerį (jeigu yra), kuriame vyks renginys.

12. Skyriuje, kuriame aprašoma loterijos esmė ir loterijos laimėtojų nustatymo tvarka, pagal loterijos rūšį rekomenduojama nustatyti:

12.1. Tiražinėje loterijoje: kuriuo loterijos bilieto įsigijimo momentu ir kokiu būdu žaidėjas loterijos biliete pasirenka skaičius ir (ar) kitus ženklus (tuo atveju, kai skaičius ir (ar) kitus ženklus renkasi pats žaidėjas) arba kad žaidėjas pasirenka loterijos bilietą su iš anksto išspausdintais skaičiais ir (ar) kitais ženklais. Taip pat rekomenduojama nurodyti, kokiais laiko intervalais vyksta loterijos tiražas, kas vyksta tiražo metu, kokiu būdu žaidėjas sužino tiražo rezultatus, kaip nustatomas laimintis bilietas ir nuo ko priklauso laimėjimo dydis.

12.2. Momentinėje loterijoje: kokiu būdu žaidėjas turi patikrinti įsigytą loterijos bilietą, kokiais kriterijais remiantis nustatoma, ar žaidėjas laimėjo.

12.3. Sportinėje loterijoje: kuriuo loterijos bilieto įsigijimo momentu ir kokiu būdu žaidėjas pasirenka skaičius ir (ar) kitus ženklus, priklausančius nuo sporto varžybų baigties ir nurodančius sporto varžybų rezultatą, kaip nustatomas laimintis bilietas ir nuo ko priklauso laimėjimo dydis.

13. Jeigu didžiojoje loterijoje rengiamas televizijos žaidimas, t. y. per televiziją transliuojamas ne tik loterijos tiražas, bet organizuojamas atskiras žaidimas, į kurį kvietimą žaidėjas gali laimėti pirkdamas loterijos bilietus, jo taisykles rekomenduojama aprašyti naujame skyriuje „Televizijos žaidimas“ arba prie loterijos esmės. Televizijos žaidimas turėtų būti laikomas loterijos pratęsimu ir jo metu laimėti laimėjimai įskaičiuojami į bendrą loterijos laimėjimų fondą. Televizijos žaidimo aprašyme rekomenduojama nustatyti:

13.1. kokiu būdu žaidėjas gali patekti į televizijos žaidimą;

13.2. kaip ir per kiek laiko žaidėjas turi informuoti loterijos organizatorių apie laimėtą kvietimą;

13.3. per kiek laiko nuo tada, kai žaidėjas informavo loterijos organizatorių apie laimėtą teisę dalyvauti televizijos žaidime, jis pakviečiamas jame dalyvauti, kokiu būdu kviečiamas (telefonu, paštu ir pan.);

13.4. jeigu kvietimą laimėjęs žaidėjas loterijos taisyklėse nustatyta tvarka atsisako dalyvauti televizijos žaidime, ar jis laimi kokį nors laimėjimą;

13.5. televizijos žaidimo taisykles: kaip laimimi laimėjimai televizijos žaidime, kokius veiksmus turi atlikti žaidėjas;

13.6. per kiek laiko ir kaip žaidėjas atsiima televizijos žaidime laimėtus laimėjimus;

13.7. kaip dažnai vyksta televizijos žaidimas.

14. Skyriuje „Loterijos bilieto aprašymas“ rekomenduojama nustatyti visą biliete esančią informaciją:

14.1. Išspausdintame loterijos biliete turėtų būti nurodoma visa Loterijų įstatymo 23 straipsnio 1 dalyje nustatyta informacija. Rekomenduojama loterijos taisyklėse pateikti spausdinto loterijos bilieto averso ir reverso pavyzdžius, juose sužymint loterijos bilieto aprašyme pateiktą informaciją.

14.2. Jeigu loterijos bilietas yra loterijos kompiuterinės sistemos duomenų bazėje atpažįstamas įrašas, platinamas per tiesioginio ryšio kompiuterių tinklo terminalus, loterijos taisyklėse rekomenduojama pateikti ir bilieto išrašo (terminalu išspausdinto dokumento su kompiuterinės sistemos duomenų bazėje atpažįstamame įraše esančia informacija) aprašymą, jame nurodant bilieto išraše esančią informaciją. Taip pat rekomenduojama pateikti bilieto išrašo pavyzdį, jame sužymint bilieto išrašo aprašyme nurodytą informaciją.

15. Taisyklėse nustatant loterijos bilieto arba loterijos kompiuterinės sistemos duomenų bazėje atpažįstamo įrašo kainą, turėtų būti nurodomas loterijos bilieto kainos dydis, taip pat nurodoma, ar loterijos bilieto kaina yra fiksuota, ar žaidėjas gali pasirinkti loterijos bilieto kainą. Jeigu žaidėjas gali pasirinkti bilieto kainą, taisyklėse turėtų būti nustatyti visi galimi bilieto kainų dydžiai. Tais atvejais, kai bilietą galima nusipirkti su tais pačiais ar skirtingais skaičiais ir (ar) ženklais daugiau negu į vieną tiražą, taisyklėse rekomenduojama nurodyti, kaip skaičiuojama bendra bilieto kaina priklausomai nuo to, keliuose tiražuose dalyvauja loterijos bilietas, kaip ši informacija žymima loterijos biliete ar jo išraše. Taisyklėse taip pat rekomenduojama nustatyti, ar žaidėjas moka atskirą mokestį už telefono ryšio paslaugų teikėjo ar mokėjimo paslaugų teikėjo teikiamas paslaugas.

16.	Taisyklių skyriuje „Loterijos bilietų arba loterijos kompiuterinės sistemos duomenų bazėje atpažįstamų įrašų numeracijos tvarka“ rekomenduojama nurodyti:

16.1.	ar bilietai skirstomi serijomis, ar numeruojami eilės tvarka;

16.2.	kokiais ženklais numeruojami bilietai;

16.3.	kad kiekvienas bilietas turi atskirą numerį;

16.4. loterijos bilieto numerio pavyzdį;

16.5. numatomų išplatinti loterijos bilietų skaičių, jeigu organizuojama mažoji loterija (šią informaciją galima pateikti ir aprašant loterijos bilietų arba loterijos kompiuterinės sistemos duomenų bazėje atpažįstamų įrašų platinimo tvarką).

17. Skyriuje „Laimėjimų formos ir laimėjimų fondas procentais“ rekomenduojama detaliai nustatyti, kokius laimėjimus galima laimėti loterijoje. Šio skyriaus nuostatos priklauso nuo loterijos rūšies ir laimėjimų formos (daiktiniai laimėjimai, piniginiai laimėjimai ar teisė pasinaudoti neatlyginamai suteikiama paslauga):

17.1. Didžiosios loterijos taisyklėse daiktinius laimėjimus, priklausomai nuo loterijos rūšies, rekomenduojama aprašyti nustatant:

17.1.1. Tiražinės loterijos taisyklėse nurodyti baigtinį galimų daiktinių laimėjimų sąrašą su bendriniais daiktų pavadinimais (pvz., automobilis). Tokiu atveju taisyklėse rekomenduojama nustatyti, kad, atsižvelgdamas į prognozuojamą konkretaus tiražo laimėjimų fondą, prieš pradedant platinti bilietus į tą tiražą, loterijos organizatoriaus vadovas savo įsakymu, kuris yra neatsiejama loterijos taisyklių dalimi, nustato konkrečius laimėjimus su išsamiu daiktinio laimėjimo apibūdinimu (pvz., automobilio markė ir modelis) iš loterijos taisyklėse nustatyto laimėjimų sąrašo, kurie bus laimimi konkretaus tiražo metu. Taip pat loterijos organizatoriaus vadovo įsakyme rekomenduojama nurodyti daiktinių laimėjimų kiekį, laimėjimų vertę pinigine išraiška, bendrą laimėjimų sumą, pagal kokias taisyklėse nurodytas sąlygas bus laimimas nustatytas laimėjimas (-ai) (pvz., tiražo metu, televizijos žaidimo metu ir pan.). Taisyklėse nurodoma, kur šiame loterijos organizatoriaus vadovo įsakyme nustatyta informacija skelbiama žaidėjams.

17.1.2. Momentinių loterijų taisyklėse tiksliai aprašomi daiktiniai laimėjimai, nurodant jų kiekį, piniginę vertę, bendrą laimėjimų sumą.

17.1.3. Sportinių loterijų taisyklėse daiktiniai laimėjimai aprašomi, kaip nurodyta šių rekomendacijų 17.1.1 papunktyje, išskyrus atvejus, kai loterijos taisyklės yra taikomos tik vienam sporto įvykiui ar čempionatui, po kurio loterija pasibaigs. Šiuo atveju taikomas šių rekomendacijų 17.1.2 papunktis.

17.2. Didžiosios loterijos taisyklėse piniginius laimėjimus, priklausomai nuo loterijos rūšies, rekomenduojama aprašyti nustatant:

17.2.1. Tiražinės loterijos taisyklėse piniginių laimėjimų suformavimo ir apskaičiavimo tvarka gali būti aprašoma keliais būdais:

17.2.1.1. Apskaičiuojant tikimybę laimėti tam tikro dydžio laimėjimą pagal nustatytas taisykles. Tokiu atveju gali būti sudaroma laimėjimų lentelė (nurodant, kokiam bilietų skaičiui skaičiuojama tikimybė), kurioje nurodoma, kokiais kriterijais remiantis nustatomas laimėjimas, laimėjimo dydis, tikimybė laimėti nurodyto dydžio laimėjimą.

17.2.1.2. Jeigu piniginio laimėjimo dydis priklauso nuo išplatintų loterijos bilietų kiekio ar laimėtų laimėjimų praeituose tiražuose, t. y. nuo prognozuojamo laimėjimų fondo konkrečiam tiražui, taisyklėse gali būti nustatyta, kad, prieš pradedant platinti bilietus į tą tiražą, loterijos organizatoriaus vadovas savo įsakymu, kuris yra neatsiejama loterijos taisyklių dalimi, taisyklėse nurodytose ribose nustato konkretų laimėjimo (-ų) dydį (-džius) ir laimėjimų skaičių artimiausiam (-iems) tiražui (-ams). Tokiu atveju taisyklėse taip pat nurodoma, kur šiame loterijos organizatoriaus vadovo įsakyme nustatyta informacija skelbiama žaidėjams.

17.2.1.3. Taisyklėse gali būti nustatyti koeficientai, iš kurių dauginant bilieto kainą nustatomas laimėjimo dydis, kai loterijos bilieto kainą žaidėjas gali pasirinkti. Tokiu atveju gali būti sudaroma lentelė, kurioje nurodoma, kokiais kriterijais remiantis nustatomas laimėjimas, koeficientų dydžiai ir laimėjimų dydžiai.

17.2.2. Momentinės loterijos taisyklėse nustatomi visi galimi laimėjimų dydžiai, kokiais kriterijais remiantis jie laimimi, jų kiekis ir bendra laimėjimų suma.

17.2.3. Sportinių loterijų taisyklėse piniginiai laimėjimai aprašomi, kaip nurodyta šių rekomendacijų 17.2.1 papunktyje, išskyrus atvejus, kai loterijos taisyklės yra taikomos tik vienam sporto įvykiui ar čempionatui, po kurio loterija pasibaigs. Šiuo atveju taikomas šių rekomendacijų 17.2.2 papunktis.

17.3. Jeigu didžiojoje loterijoje galima laimėti neatlyginamai suteikiamas paslaugas (pvz., kelionę), priklausomai nuo loterijos rūšies, šie laimėjimai aprašomi:

17.3.1. Tiražinių loterijų taisyklėse šie laimėjimai aprašomi, kaip nurodyta šių rekomendacijų 17.1.1 papunktyje.

17.3.2. Momentinių loterijų taisyklėse neatlyginamai suteikiamos paslaugos aprašomos, kaip nurodyta šių rekomendacijų 17.1.2 papunktyje.

17.3.3. Sportinių loterijų taisyklėse, aprašant neatlyginamai suteikiamas paslaugas, rekomenduojama vadovautis šių rekomendacijų 17.1.3 papunkčiu.

17.4. Mažųjų loterijų taisyklėse, nepriklausomai nuo loterijos rūšies, visų formų laimėjimai (daiktiniai, piniginiai ir neatlyginamai suteikiamos paslaugos) aprašomi tiksliai nurodant jų kiekį, piniginę vertę, bendrą laimėjimų sumą.

17.5. Tiražinės loterijos taisyklėse gali būti nustatomi papildomi laimėjimai, siekiant užtikrinti, kad atsiimtų laimėjimų suma būtų ne mažesnė negu taisyklėse nustatytas laimėjimų fondas. Tokiu atveju taisyklėse rekomenduojama nustatyti, kokiu būdu galima laimėti papildomą (-us) laimėjimą (-us), kokios tai formos (-ų) laimėjimas (-ai), koks laimėjimų skaičius, kokia piniginio laimėjimo suma arba daiktinio laimėjimo ar neatlyginamai suteikiamos paslaugos vertė. Jeigu piniginio laimėjimo dydis priklauso nuo tiražo metu išplatintų loterijos bilietų kiekio ar laimėtų laimėjimų praeituose tiražuose, t. y. nuo prognozuojamo laimėjimų fondo konkrečiam tiražui, siūloma vadovautis šių rekomendacijų 17.1.1 ir 17.2.1.2 papunkčiais.

17.6. Taisyklėse turėtų būti nustatomas laimėjimų fondas procentais, kuris turi būti ne mažesnis nei 50 procentų nominaliosios numatomų išplatinti loterijos bilietų vertės. Rekomenduojama laimėjimų fondą nurodyti ir pinigine išraiška.

18.	Taisyklėse nurodant loterijos bilietų arba loterijos kompiuterinės sistemos duomenų bazėje atpažįstamų įrašų platinimo tvarką, rekomenduojama nustatyti, kas platina loterijos bilietus: tik bendrovė ar sudaromos sutartys su kitais platintojais. Tiražinės loterijos taisyklėse turėtų būti nurodoma, į kiek iš eilės vykstančių tiražų gali būti įsigyjami bilietai vienu pirkimu su tuo pačiu ar skirtingais biliete esančiais skaičiais ir (ar) kitais ženklais, ar bilietas dalyvauja tik artimiausiame tiraže. Rekomenduojama nustatyti, kiek laiko likus iki tiražo pradžios nebegalima nusipirkti loterijos bilietų į artimiausią tiražą. Taip pat loterijos taisyklėse nurodoma, kuriuo vienu ar keliais Loterijų įstatymo 5 straipsnyje nurodytu būdu (-ais) platinami loterijos bilietai:

18.1.	Spausdinti bilietai platinami netiesioginiu ryšiu, t. y. parduodant iš anksto atspausdintus loterijos bilietus. Aprašant, kaip platinami spausdinti bilietai, turėtų būti nustatoma, ar bilietai platinami visi iš karto, ar serijomis. Jeigu nustatytas laimėjimų fondas bilietų serijai, rekomenduojama nustatyti, ar bilietai platinami eilės tvarka.

18.2.	Loterijos kompiuterinės sistemos duomenų bazėje atpažįstami įrašai gali būti platinami:

18.2.1.	Telefono ryšiu. Loterijos kompiuterinės sistemos duomenų bazėje atpažįstamus įrašus platinant telefono ryšiu, taisyklėse turėtų būti nustatyta, kokiu numeriu skambindamas ar siųsdamas trumpąją SMS žinutę žaidėjas gali įsigyti loterijos bilietą, ar siųsdamas trumpąją SMS žinutę žaidėjas turi į ją įrašyti kokią nors informaciją, reikalingą loterijos bilietui įsigyti, jeigu taip – kokią. Taip pat taisyklėse rekomenduojama nurodyti, kokiu būdu loterijos organizatorius žaidėją informuoja apie įsigytą loterijos bilietą, ar jam pateikiamas bilieto išrašas, kokiu būdu žaidėjas sužino, ar laimėjo. Taisyklėse turėtų būti nurodoma, kad už įsigytą loterijos bilietą atsiskaitoma per telefono ryšio paslaugų teikėją. Taip pat taisyklėse rekomenduojama aprašyti, kokiu būdu nustatoma telefono ryšiu loterijos bilietus įsigyjančių asmenų tapatybė ir kaip jie registruojami.

18.2.2.	Per tiesioginio ryšio kompiuterių tinklo terminalus. Platinant loterijos kompiuterinės sistemos duomenų bazėje atpažįstamus įrašus per tiesioginio ryšio kompiuterių tinklo terminalus, taisyklėse turėtų būti nustatyta, ar žaidėjui, įsigijusiam bilietą, atspausdinamas bilieto išrašas, kas jame nurodoma.

18.2.3.	Interneto ryšiu. Platinant loterijos kompiuterinės sistemos duomenų bazėje atpažįstamus įrašus interneto ryšiu, taisyklėse rekomenduojama nustatyti:

18.2.3.1.	interneto svetainės, kurioje bus platinami loterijos bilietai, adresą;

18.2.3.2.	kokius veiksmus turi atlikti žaidėjas, norėdamas susikurti loterijos organizatoriaus arba loterijos bilietų platintojo tvarkomą žaidėjo paskyros sąskaitą;

18.2.3.3.	informaciją apie tai, kad žaidėjo tapatybė nustatoma ir patvirtinama vadovaujantis Lietuvos Respublikos pinigų plovimo ir teroristų finansavimo prevencijos įstatymo nuostatomis bei kliento tapatybės nustatymo reikalavimais, kai tapatybė nustatoma klientui fiziškai nedalyvaujant, naudojantis elektroninėmis priemonėmis, leidžiančiomis tiesioginį vaizdo perdavimą, kuriuos nustato Finansinių nusikaltimų tyrimo tarnyba prie Lietuvos Respublikos vidaus reikalų ministerijos;

18.2.3.4. kokius veiksmus žaidėjas turi atlikti ir kokią informaciją pateikti, norėdamas įsigyti bilietą;

18.2.3.5.	kaip žaidėjas atsiskaito už dalyvavimą loterijoje, naudodamasis mokėjimo paslaugų teikėjo teikiamomis mokėjimo paslaugomis, ir kokiu būdu loterijos organizatorius identifikuoja, kad žaidėjas atsiskaitė už bilietą;

18.2.3.6.	kaip žaidėjas gali pasitikrinti, ar laimėjo;

18.2.3.7. kokia informacija pateikiama žaidėjui jo paskyros sąskaitoje;

18.2.3.8. pateikti žaidėjo paskyros sąskaitos ir loterijos bilieto vizualizacijos projektą (interneto ryšiu platinant momentinės loterijos bilietus, rekomenduojama pateikti kelis bilietų vizualizacijos variantus: loterijos bilieto su neatidengtais skaičiaisir (ar) kitais ženklais, laiminčio loterijos bilieto ir loterijos bilieto, su kuriuo nieko nelaimima), paaiškinant juose nurodytą informaciją.

19. Skyriuje „Loterijos bilietų tikrinimo tvarka“ turėtų būti nustatoma, kaip tikrinami bilietai ar jų išrašai (kai bilietas yra loterijos kompiuterinės sistemos duomenų bazėje atpažįstamas įrašas), žaidėjui kreipiantis dėl laimėjimo atsiėmimo, kokiu būdu loterijos organizatorius ar bilietų platintojas įsitikina, kad:

19.1. bilietas yra nesuklastotas;

19.2. neišmokėtas laimėjimas pagal tą bilietą;

19.3. žaidėjas kreipėsi per taisyklėse nustatytą terminą dėl laimėjimo atsiėmimo ir kt.

20. Skyriuje „Laimėjimų atsiėmimo tvarka“ nustatoma:

20.1. terminas, per kurį žaidėjas turi kreiptis dėl laimėjimo atsiėmimo;

20.2. kur turi kreiptis žaidėjas, norėdamas atsiimti laimėjimą;

20.3. kokią informaciją ar dokumentus žaidėjas turi pateikti, norėdamas atsiimti laimėjimą;

20.4. per kiek laiko išmokamas piniginis laimėjimas, išduodamas daiktinis laimėjimas ar suteikiama teisė pasinaudoti neatlyginama paslauga;

20.5. kokiu būdu išmokamas (grynaisiais pinigais, pavedimu į žaidėjo paskyros sąskaitą ar į jam priklausančią mokėjimo sąskaitą) ar išduodamas daiktinis laimėjimas, ar suteikiama teisė pasinaudoti neatlyginama paslauga;

20.6. ar iš laimėjimo išskaičiuojamas mokestis už mokėjimo paslaugų teikėjo teikiamas mokėjimo paslaugas, jeigu laimėjimas išmokamas pavedimu į žaidėjo mokėjimo sąskaitą, ar iš laimėjimo išskaičiuojami kiti laimėtojui taikomi mokesčiai, rinkliavos ar kiti bet kokio pobūdžio privalomi mokėjimai;

20.7. kas laikomas laimėjusio bilieto savininku;

20.8. ar laimėjimas yra dalinamas, jei jį laimėjo daugiau nei vienas žaidėjas;

20.9. informacija apie tai, kad loterijos organizatorius papildomai patikrina žaidėjo tapatybę ir jį registruoja laimėjimo atsiėmimo atveju, kai laimėjimo vertė viršija 1 000 eurų arba ją atitinkančią sumą užsienio valiuta, nesvarbu, ar sandoris atliekamas vienos ar kelių susijusių operacijų metu.

21. Mažosios loterijos taisyklėse turi būti nurodytas jos organizavimo laikotarpis. Šis laikotarpis apibrėžiamas nustatant, kokių ir kada vyksiančių sporto varžybų, kultūros arba kitų viešų renginių metu bus platinami loterijos bilietai ir išmokami piniginiai, išduodami daiktiniai laimėjimai ar suteikiama teisė pasinaudoti neatlyginama paslauga.

22. Loterijos organizavimo laikotarpis gali būti nurodomas ir didžiosios loterijos taisyklėse, jeigu loterija yra terminuota. Tokiu atveju gali būti nustatyta, kad:

22.1. loterija organizuojama, kol bus išplatinti visi loterijos bilietai (jeigu nustatytas tikslus planuojamų išplatinti loterijos bilietų skaičius);

22.2. loterija organizuojama taisyklėse nurodytą laiką;

22.3. loterija organizuojama iki tam tikro įvykio pabaigos.

23. Taisyklėse rekomenduojama nustatyti ir esmines nuostatas, susijusias su loterijos pabaiga:

23.1. kokioje interneto svetainėje ir kokiame nacionaliniame laikraštyje loterijos organizatorius paskelbia apie loterijos pabaigą;

23.2. kur ir per kokį terminą nuo paskelbimo apie loterijos pabaigą dienos laiminčius bilietus turintys žaidėjai turi kreiptis dėl laimėjimo atsiėmimo;

23.3. tiražinės loterijos taisyklėse papildomai rekomenduojama nustatyti:

23.3.1. per kiek laiko rekomendacijų 23.1 papunktyje nustatyta tvarka loterijos organizatoriui paskelbus apie loterijos pabaigą organizuojamas papildomas loterijos tiražas ar tiražai, kad laimėjimams išmokėta pinigų suma iki paskelbtos loterijos pabaigos būtų ne mažesnė, negu loterijos taisyklėse nustatytas laimėjimų fondas;

23.3.2. pagal kokias taisykles organizuojamas papildomas tiražas: kokie bilietai dalyvauja tiraže, kas vyksta tiražo metu, kaip nustatomi laimintys bilietai ir kt.

24. Skyriuje „Žaidėjų ir loterijų organizatoriaus teisės ir pareigos“ turėtų būtinustatoma, kad žaidėjų ir loterijos organizatoriaus teisės ir pareigos nustatytos Loterijų įstatyme ir kituose Lietuvos Respublikos teisės aktuose. Loterijos taisyklėse papildomai gali būti nustatytos ir šios žaidėjų ir loterijos organizatoriaus teisės ir pareigos:

24.1. žaidėjo teisė atsisakyti pirkto bilieto taisyklėse nustatytais atvejais ir tvarka;

24.2. žaidėjo pareiga išsaugoti loterijos bilietą iki laimėjimo atsiėmimo;

24.3. loterijos organizatoriaus teisė paprašyti žaidėjo pateikti asmens tapatybę patvirtinantį dokumentą;

24.4. loterijos organizatoriaus teisė atsisakyti parduoti bilietą taisyklėse nurodytais atvejais ir pan.

25. Skyriuje „Pretenzijų pateikimo ir nagrinėjimo tvarka“ rekomenduojama nustatyti:

25.1. kad pretenzija turi būti rašytinė;

25.2. kokiu būdu galima pateikti pretenziją (el. paštu, registruotu laišku, atvykus į loterijos organizatoriaus buveinę ir kt.);

25.3. kokią informaciją ir kokius dokumentus turipateikti žaidėjas kartu su pretenzija;

25.4. pretenzijos nagrinėjimo terminą (rekomenduojama nustatyti ne ilgesnį kaip 14 dienų terminą);

25.5. kas nagrinėja pretenziją;

25.6. kokiu būdu žaidėjui pateikiamas rašytinis motyvuotas atsakymas, pagrįstas dokumentais, dėl jo pateiktos pretenzijos;

25.7. kad žaidėjas, kurio netenkina loterijos organizatoriaus atsakymas į pretenziją, gali kreiptis į Priežiūros tarnybą teisės aktų nustatyta tvarka.

26. Skyriuje „Baigiamosios nuostatos“ rekomenduojama aprašyti loterijos taisyklių keitimo ir įsigaliojimo tvarką, bendrąsias žaidėjų ir loterijos organizatoriaus elgesio taisykles. Šiame skyriuje reikėtų aptarti kuo daugiau situacijų, dėl kurių gali kilti nesusipratimų ar konfliktų tarp žaidėjų ir loterijos organizatoriaus.

IV SKYRIUS

BAIGIAMOSIOS NUOSTATOS

27. Rengiant taisykles vadovaujamasi Loterijų įstatymu, Lietuvos Respublikos azartinių lošimų įstatymu, Lietuvos Respublikos civiliniu kodeksu, Lietuvos Respublikos valstybinės kalbos įstatymu ir Dokumentų rengimo taisyklėmis, patvirtintomis Lietuvos vyriausiojo archyvaro 2011 m. liepos 4 d. įsakymu Nr. V-117 „Dėl dokumentų rengimo taisyklių patvirtinimo“. Taisyklių tekstas turėtų būti dėstomas glaustai, logiškai ir aiškiai, be prieštaravimų.

28. Taisyklės rengiamos ir įforminamos laikantis bendrinės lietuvių kalbos normų. Tarptautiniai žodžiai vartojami tik tada, kai lietuvių kalboje nėra šių žodžių atitikmenų. Taisyklėse visi bendriniai kitų kalbų žodžiai turi būti išversti į lietuvių kalbą. Pirmenybė teikiama lietuviškiems terminams. Prireikus tarptautinis terminas gali būti nurodytas kartu su lietuviškuoju (vienas iš jų – skliausteliuose).

29. Priežiūros tarnyba, nagrinėdama taisykles, atsižvelgia, ar taisyklių nuostatos teisingos, išsamios, tikslios, aiškios, logiškos ir suderintos viena su kita, ar jos atitinka teisingumo, protingumo ir sąžiningumo principus, ar taisyklių turinys atitinka Loterijų įstatymą, Lietuvos Respublikos valstybinės kalbos įstatymą, Lietuvos Respublikos civilinio kodekso ir kitų norminių teisės aktų nuostatas, ar taisyklės parengtos laikantis šių rekomendacijų.

___________________

Priedo pakeitimai:

Nr. DIE-259, 2020-04-28, paskelbta TAR 2020-04-28, i. k. 2020-08856

PATVIRTINTA

Lošimų priežiūros tarnybos prie Lietuvos

Respublikos finansų ministerijos direktoriaus

2014 m. lapkričio 13 d. įsakymu Nr. DI-507

AUTOMATŲ SALONŲ LOŠIMŲ ORGANIZAVIMO REGLAMENTO RENGIMO METODINĖS REKOMENDACIJOS

I SKYRIUS

BENDROSIOS NUOSTATOS

1. Automatų salonų lošimų organizavimo reglamento (toliau – reglamentas) rengimo metodinių rekomendacijų (toliau – rekomendacijos) tikslas – padėti lošimų organizatoriams tinkamai įgyvendinti Lietuvos Respublikos azartinių lošimų įstatymo (toliau – Azartinių lošimų įstatymas) nuostatas rengiant reglamentus, nustatyti rekomendacinio pobūdžio reikalavimus dėl reglamentų formos, struktūros ir turinio, taip pat kriterijus, kuriais vadovaudamasi Lošimų priežiūros tarnyba prie Lietuvos Respublikos finansų ministerijos (toliau – Priežiūros tarnyba) priima sprendimus dėl reglamentų, jų pakeitimų ir papildymų tvirtinimo ar atsisakymo tvirtinti.

2. Rekomendacijose vartojamos sąvokos suprantamos taip, kaip jos apibrėžtos Azartinių lošimų įstatyme.

II SKYRIUS

REKOMENDACIJOS REGLAMENTO FORMAI IR STRUKTŪRAI

3. Lošimų organizatoriai turėtų parengti ir įforminti reglamentą taip, kad jis atitiktų Azartinių lošimų įstatymo 18 straipsnio 1 dalyje nustatytus reikalavimus reglamento turiniui, o jame nustatytos lošimų organizavimo sąlygos atitiktų lošimų organizavimo tvarką.

4. Rekomenduojama reglamentą suskirstyti į skyrius ir punktus (punktų papunkčius, punktų pastraipas):

4.1. Skyrius rekomenduojama įvardyti pagal reglamento turinio esmines nuostatas. Reglamento skyriai iš eilės žymimi paryškintais romėniškais skaitmenimis ir žodžiu didžiosiomis paryškintomis raidėmis (pvz., I SKYRIUS) eilutės centre, o skyrių pavadinimai rašomi didžiosiomis paryškintomis raidėmis, atskiroje eilutėje centre po struktūrinės dalies numerio. Pirmąjį skyrių rekomenduojama vadinti „Bendrosios nuostatos“, paskutinį – „Baigiamosios nuostatos“.

4.2. Punktai žymimi arabiškais skaitmenimis ir visame tekste numeruojami iš eilės. Punktų papunkčiai žymimi arabiškais skaitmenimis ir turi pradinį punkto ir savo eilės skaitmenį. Tarp punkto ir papunkčio skaitmens ir po papunkčio skaitmens dedami taškai. Punktų pastraipos nenumeruojamos. Teikiant nuorodą į punkto pastraipą, jos rašomos žodžiais išreikštais skaitmenimis, įvardžiuotine forma (pvz., 3 punkto pirmoji pastraipa). Kai papunkčius sudaro sakinio dalys, jie pradedami mažąja raide ir atskiriami vienas nuo kito kabliataškiu. Papunkčiai, kuriuos sudaro sakinys ar keli sakiniai, pradedami didžiąja raide.

5. Reglamento viršuje, dešinėje lapo pusėje turi būti reglamento tvirtinimo žyma:

„PATVIRTINTA

Lošimų priežiūros tarnybos prie Lietuvos Respublikos finansų ministerijos direktoriaus

201__m.________ __d. įsakymu Nr. ______ „

6. Reglamento skyriuje „Bendrosios nuostatos“ nurodoma lošimo rūšis, kuriai taikomas šis reglamentas. Reglamente nurodoma, kad vartojamos sąvokos suprantamos taip, kaip jos apibrėžtos Azartinių lošimų įstatyme. Naujos sąvokos detaliai išaiškinamos ir vartojamos analogiškai visame reglamente. Šiame reglamento skyriuje rekomenduojama nurodyti lošimo organizatoriaus pavadinimą.

7. Kitus reglamento skyrius siūloma dėstyti tokia tvarka:

7.1. Lošimo pavadinimas. Šiame skyriuje rekomenduojama išvardyti visų organizuojamų lošimų lošimo automatais pavadinimus. Rekomenduojama prie kiekvieno pavadinimo nurodyti tą reglamento dalį, kurioje lošimas yra aprašomas.

7.2. Lošimų organizavimo vieta. Norint, kad reglamentas galiotų visuose lošimų organizatoriaus automatų salonuose, šiame skyriuje turi būti nurodoma, kad reglamentas galioja visuose bendrovei priklausančiuose automatų salonuose, kuriuose Valstybinė lošimų priežiūros komisija ar Priežiūros tarnyba lošimų organizatoriui leido vykdyti lošimus B kategorijos lošimo automatais.

7.3. Bendrosios lošimų taisyklės. Prieš aprašant kiekvieno lošimo lošimo automatu taisykles, vieną kartą aptariamos bendrosios lošimo taisyklės nustatant:

7.3.1. Kokio nominalo monetos, žetonai ar bilietai naudojami lošiant lošimo automatais;

7.3.2. Vieno kredito vertę;

7.3.3. Popierinių banknotų keitimo į metalines monetas lošimo automatų salone tvarką, nurodant, kur (automatų salono kasoje ar tam skirto įrenginio pagalba) lošėjas gali išsikeisti pinigus į reikiamo nominalo monetas. Jeigu naudojami žetonai ar bilietai, kur juos galima įsigyti.

7.4. Specialiosios lošimų automatais taisyklės. Šiose taisyklėse išsamiai, suprantamai ir detaliai aprašomos specialiosios kiekvieno lošimo taisyklės, kurios gali būti pateikiamos kaip reglamento priedas. Automatų lošimo taisyklėse aprašomas lošimo automato darbo režimas, lošėjo veiksmų seka ir eiliškumas naudojantis lošimo automatu, nustatoma:

7.4.1. Kaip pradėti lošimą. Aprašoma kiekvieno automato klavišo reikšmė ir jo paskirtis;

7.4.2. Kiekvieno lošimo tikslas;

7.4.3. Lošimo simboliai, simbolių deriniai nulemiantys laimėjimą ir kt.;

7.4.5. Lošimo automato didžiausia ir mažiausia statoma suma, kurios gali būti pateiktos lentelėje kaip reglamento priedas. Lentelėje turi būti nurodyta: lošimo pavadinimas, mažiausia statoma suma litais (eurais) ir kreditais, didžiausia statoma suma – litais (eurais) ir kreditais.

7.5. Laimėjimų grupės. Atsižvelgiant į konkretaus lošimo automato programines galimybes, galima nustatyti įvairias laimėjimų grupes, pvz.: pagrindiniai laimėjimai, papildomi laimėjimai ir t. t. Nurodomi lošimų organizatoriaus vadovo ar kito įgalioto asmens įsakymais tvirtinami papildomų laimėjimų dydžiai, laimingos kombinacijos ir pan. (jei tokie yra). Privaloma nustatyti tokių įsakymų skelbimo būdą bei vietą. Visos galimybės bei minimalių ir maksimalių laimėjimų dydžių ribos privalo būti aprašytos reglamente. Jeigu papildomų lošimų laimėjimų dydis yra atsitiktinis, reglamente turi būti nustatyti galimi minimalūs ir maksimalūs laimėjimų dydžiai.

7.6. Laimėjimų išmokėjimo tvarka. Šiame reglamento skyriuje, vadovaujantis Azartinių lošimų įstatymo 19 straipsnio 1 dalimi, aprašoma detali laimėjimų išmokėjimo tvarka. Reglamente nurodoma laimėjimų išmokėjimo vieta ir valiuta, kuria išmokami laimėjimai. Taip pat nuosekliai nurodoma, kokių veiksmų turi imtis lošėjas, norėdamas atsiimti laimėjimą, ir detalizuojama, kokio nominalo monetomis laimėjimus išmoka lošimo automatas bei kas ir kur išmoka laimėjimą tuo atveju, kai lošimo automate nėra reikiamo nominalo monetų, kokiais dokumentais pagrindžiamas laimėjimas, kokia tvarka išmokami laimėjimai, kai lošiama žetonais ar bilietu.

7.7. Pretenzijų pateikimo ir nagrinėjimo tvarka. Šiame skyriuje rekomenduojama aprašyti į ką ir kokiu būdu (raštu ar žodžiu) gali kreiptis lošėjas, turintis pretenzijų dėl lošimo organizavimo, laimėjimų išmokėjimo ir kt., nurodomi pretenzijų nagrinėjimo terminai, pretenzijų nagrinėjimo tvarka bendrovėje. Nustatoma, kad:

7.7.1. Žodžiu išreikštos lošėjų pretenzijos gali būti priimamos tik tuomet, kai jas galima išnagrinėti pretenzijų pateikimo vietoje, esant pretenzijas pateikusiems lošėjams. Pretenzijos, kurių negalima išspręsti vietoje, turi būti išdėstytos raštu ir pateiktos lošimų organizatoriui, kurio veiksmai ar neveikimas yra skundžiamas;

7.7.2. Pretenzijos nagrinėjimo terminas skaičiuojamas nuo jos registravimo lošimų organizavimo bendrovėje dienos. Pretenzija turi būti išnagrinėta ne vėliau kaip per 10 (dešimt) dienų nuo pretenzijos gavimo dienos, ir apie nagrinėjimo rezultatus raštu turi būti pranešta pretenziją pareiškusiam asmeniui. Lošėjas dėl lošimų organizatoriaus veiksmų arba neveikimo įstatymų nustatyta tvarka turi teisę kreiptis į Priežiūros tarnybą ar kitas institucijas teisės aktų nustatyta tvarka.

8. Baigiamosios nuostatos. Šiame skyriuje nustatomos bendrosios lošėjų elgesio taisyklės, aprašomos lošėjų ir lošimų organizatoriaus (ar jo darbuotojų) teisės ir pareigos (pvz., lošėjo tapatybės nustatymo tvarka, reikalavimai lošėjams, lošimų organizatoriaus (ar jo darbuotojų) teisė už tam tikrą elgesį išprašyti lošėją iš automatų salono, lošėjo pareiga nepažeisti automatų salono reglamente nustatytų taisyklių ir tvarkos; lošėjui pareikalavus, lošimų organizatorius privalo jį supažindinti su reglamentu, turi būti nurodyta, kur reglamentas saugomas, ir jo pateikimo lošėjui tvarka.

8.1. Jei bendrovė automatų salone nenumato naudoti kasos aparato, rekomenduojama pateikti nuorodą į Kasos aparatų diegimo ir naudojimo tvarkos aprašo, patvirtinto Lietuvos Respublikos Vyriausybės 2002 m. rugpjūčio 13 d. nutarimu Nr. 1283 „Dėl Kasos aparatų diegimo ir naudojimo tvarkos aprašo patvirtinimo“, 12.2 punktą, kuriame nurodoma, jog nereikalaujama, kad kasos aparatai būtų naudojami, kai organizuojant lošimus B kategorijos lošimo automatais į lošimo automatą įmetami ir laimėjimams išmokėti per lošimo automatą naudojami metaliniai pinigai.

8.2. Nustatoma prašymų, pateikiamų lošimo organizatoriui vykdant savanoriško apsiribojimo nuo azartinių lošimų programą ir neįleidimo į lošimo vietas priėmimo, atsiėmimo ir laikymosi tvarka.

III SKYRIUS

REKOMENDACIJOS REGLAMENTO TURINIUI

9. Rengiant reglamentą vadovaujamasi Azartinių lošimų įstatymu, Lietuvos Respublikos civiliniu kodeksu, Lietuvos Respublikos valstybinės kalbos įstatymu ir Dokumentų rengimo taisyklėmis, patvirtintomis Lietuvos vyriausiojo archyvaro 2011 m. liepos 4 d. įsakymu Nr. V-117 „Dėl dokumentų rengimo taisyklių patvirtinimo“. Reglamento tekstas dėstomas glaustai, logiškai ir aiškiai, be prieštaravimų.

10. Reglamentas rengiamas ir įforminamas laikantis bendrinės lietuvių kalbos normų. Tarptautiniai žodžiai vartojami tik tada, kai lietuvių kalboje nėra šių žodžių atitikmenų. Reglamente visi bendriniai kitų kalbų žodžiai turi būti išversti į lietuvių kalbą. Pirmenybė teiktina lietuviškiems terminams. Prireikus tarptautinis terminas gali būti nurodytas kartu su lietuviškuoju (vienas iš jų – skliausteliuose).

IV SKYRIUS

BAIGIAMOSIOS NUOSTATOS

11. Visi reglamento pakeitimai ar naujos nuostatos įsigalioja įsakymo dėl reglamento patvirtinimo pasirašymo dieną, jei lošimų organizatoriaus prašyme dėl reglamento, jo pakeitimų ir papildymų tvirtinimo nėra nurodyta kita jo įsigaliojimo data. Jei reglamente numatytas kitas nei teisės aktuose nustatytas reglamento įsigaliojimo laikas, tokia nuostata turi būti aiškiai įtvirtinta Priežiūros tarnybos įsakyme, kuriuo tvirtinamas reglamentas, jo pakeitimai ir papildymai.

12. Priežiūros tarnyba tvirtindama reglamentą atsižvelgia, ar reglamento nuostatos teisingos, išsamios, tikslios, aiškios, logiškos ir suderintos viena su kita, atitinka teisingumo, protingumo ir sąžiningumo principus, ar reglamento turinys atitinka Azartinių lošimų įstatymą ir kitus norminius teisės aktus, tiesiogiai reguliuojančius lošimų organizavimą, Lietuvos Respublikos valstybinės kalbos įstatymą, Lietuvos Respublikos civilinio kodekso nuostatas, ar reglamentas parengtas laikantis šių rekomendacijų.

_______________________

PATVIRTINTA

Lošimų priežiūros tarnybos prie Lietuvos Respublikos finansų ministerijos direktoriaus

2014 m. lapkričio 13 d. įsakymu Nr. DI-507

LAŽYBŲ ORGANIZAVIMO REGLAMENTO RENGIMO METODINĖS REKOMENDACIJOS

I SKYRIUS

BENDROSIOS NUOSTATOS

1. Lažybų organizavimo reglamento (toliau – reglamentas) rengimo metodinių rekomendacijų (toliau – rekomendacijos) tikslas – padėti lošimų organizatoriams tinkamai įgyvendinti Lietuvos Respublikos azartinių lošimų įstatymo (toliau – Azartinių lošimų įstatymas) nuostatas rengiant reglamentus, nustatyti rekomendacinio pobūdžio reikalavimus dėl reglamentų formos, struktūros ir turinio, taip pat kriterijus, kuriais vadovaudamasi Lošimų priežiūros tarnyba prie Lietuvos Respublikos finansų ministerijos (toliau – Priežiūros tarnyba) priima sprendimus dėl reglamentų, jų pakeitimų ir papildymų tvirtinimo ar atsisakymo tvirtinti.

2. Rekomendacijose vartojamos sąvokos suprantamos taip, kaip jos apibrėžtos Azartinių lošimų įstatyme.

II SKYRIUS

REKOMENDACIJOS REGLAMENTO FORMAI IR STRUKTŪRAI

3. Lošimų organizatoriai turėtų parengti ir įforminti reglamentą taip, kad jis atitiktų Azartinių lošimų įstatymo 18 straipsnio 1 dalyje nustatytą reglamento turinį, o jame nustatytos lošimų organizavimo sąlygos atitiktų lažybų organizavimo tvarką.

4. Rekomenduojama reglamentą suskirstyti į skyrius ir punktus (punktų papunkčius, punktų pastraipas):

4.1. Skyrius rekomenduojama įvardinti pagal reglamento turinio esmines nuostatas. Reglamento skyriai iš eilės žymimi paryškintais romėniškais skaitmenimis ir žodžiu didžiosiomis paryškintomis raidėmis (pvz., I SKYRIUS) eilutės centre, o skyrių pavadinimai rašomi didžiosiomis paryškintomis raidėmis, atskiroje eilutėje centre po struktūrinės dalies numerio. Pirmąjį skyrių rekomenduojama vadinti „Bendrosios nuostatos“, paskutinį – „Baigiamosios nuostatos“.

4.2. Punktai žymimi arabiškais skaitmenimis ir visame tekste numeruojami iš eilės. Punktų papunkčiai žymimi arabiškais skaitmenimis ir turi pradinį punkto ir savo eilės skaitmenį. Tarp punkto ir papunkčio skaitmens ir po papunkčio skaitmens dedami taškai. Punktų pastraipos nenumeruojamos. Teikiant nuorodą į punkto pastraipą, jos rašomos žodžiais išreikštais skaitmenimis, įvardžiuotine forma (pvz., 3 punkto pirmoji pastraipa).Kai papunkčius sudaro sakinio dalys, jie pradedami mažąja raide ir atskiriami vienas nuo kito kabliataškiu. Papunkčiai, kuriuos sudaro sakinys ar keli sakiniai, pradedami didžiąja raide.

5. Reglamento viršuje, dešinėje lapo pusėje turi būti reglamento tvirtinimo žyma.

„PATVIRTINTA

Lošimų priežiūros tarnybos prie Lietuvos Respublikos finansų ministerijos direktoriaus

20__m.________ __d. įsakymu Nr. ______ “

6. Reglamento skyriuje „Bendrosios nuostatos“ nurodoma lošimo rūšis, kuriai taikomas šis reglamentas. Reglamente nurodoma, kad vartojamos sąvokos suprantamos taip, kaip jos apibrėžtos Azartinių lošimų įstatyme. Naujos sąvokos detaliai išaiškinamos ir vartojamos analogiškai visame reglamente.

7. Lažybų organizavimo vieta. Šiame skyriuje rekomenduojama nurodyti lošimų organizatoriaus pavadinimą. Norint, kad reglamentas galiotų visuose lošimų organizatoriaus punktuose, šiame skyriuje turi būti nurodoma, kad reglamentas galioja visuose bendrovei priklausančiuose lažybų punktuose, kuriuose Valstybinė lošimų priežiūros komisija ar Priežiūros tarnyba lošimų organizatoriui leido vykdyti lažybų veiklą.

8. Bendrosios lažybų organizavimo nuostatos ir taisyklės. Šiame skyriuje rekomenduojama nustatyti, lošimų organizatoriaus manymu, reikalingas papildomas nuostatas ir bendrąsias lažybų taisykles nurodant, kad:

8.1. Lažybos organizuojamos pagal reglamentą, kuris gali būti keičiamas bendrovės iniciatyva ir įsigalioja patvirtinus Priežiūros tarnybai. Lošėjai informuojami apie reglamento pasikeitimus bendrovės lažybų punktuose bei bendrovės interneto svetainėje;

8.2. Įmokos už lažybų įvykius priimamos ir laimėjimai išmokami bendrovės lažybų punktuose. Nustatomas įmokos imamos už dalyvavimą lažybose dydis. Taip pat nurodoma, kad bendrovės lažybų punktų sąrašas yra prieinamas viešai (bendrovės interneto svetainėje) ir gali būti pateiktas lošėjui jo prašymu kiekviename lažybų punkte;

8.3. Pagal reglamentą sutartis dėl lažybų įvykio baigties laikoma sudaryta, kai lošėjas pasirenka lažybų įvykio baigtį (-is) ir sumoka įmoką už lažybų įvykį, o lažybų tarpininkas priima statomą sumą, pagal lošėjo pateiktą informaciją, suveda duomenis į centrinį bendrovės kompiuterį ir atspausdina lažybų kortelę, kurią įteikia lošėjui;

8.4. Kiekvienas atliktas statymas patvirtina, kad lošėjas yra susipažinęs su galiojančiu reglamentu bei sutinka su jo taisyklėmis;

8.5. Statymas laikomas galiojančiu, jei jis atliktas nepažeidžiant reglamento nuostatų ir nėra kitų aplinkybių, numatytų teisės aktuose ir / ar reglamente, dėl kurių statymas gali būti laikomas negaliojančiu. Statymai, atlikti iki bendrovės reglamento pakeitimo bei lažybų kortelėse išspausdinta informacija, nepaisant vėlesnių galimų statymo sąlygų pakeitimo, galioja;

8.6. Jei statymų lažyboms priėmimo sustabdymas ar laimėjimų anuliavimas dėl lažybų įvykio baigties yra nenugalimos jėgos pasekmė, kaip tai apibrėžta Lietuvos Respublikos civilinio kodekso 6.212 straipsnyje, lažybų dalyviai netenka teisės į nuostolių atlyginimą;

8.7. Bendrovė gali atsisakyti priimti statymą ar kitaip apriboti lošėjo dalyvavimą lažybose tik reglamente numatytais atvejais;

8.8. Bendrovė neteikia jokios informacijos apie lažybų dalyvius tretiesiems asmenims, išskyrus Priežiūros tarnybą ir teisėsaugos bei kitas institucijas, kurioms tokio pobūdžio informacija teikiama Lietuvos Respublikos įstatymų nustatyta tvarka.

9. Lažybų pasiūla ir lažybų koeficientai. Šiame skyriuje rekomenduotina detaliai išaiškinti lažybų pasiūlos turinį, indeksus, apribojimus, sutrumpinimus (sąrašą pateikti reglamente arba kaip jo priedą) bei pateikti lažybų pasiūlos, pateikiamos lažybų punktuose ir /ar internetiniame puslapyje, formos pavyzdžius.

9.1. Lažybų pasiūloje pateikiami visi įvykiai, dėl kurių galima lažintis, aiškiai nurodomi lažybų dalyvių pavadinimai, lažybų koeficientai, paaiškinamos pasiūloje naudojamų ženklų reikšmės, data ir laikas, iki kurio priimami statymai dėl lažybų įvykio baigties, kita informacija, būtina statymams atlikti (pvz., nurodomi lažybų įvykiai, už kuriuos galima atlikti tik kombinuotus statymus), aplinkybės turinčios įtaką lažybų įvykio baigčiai (pvz., žaidimo aikštės danga ir pan.).

9.2. Reglamente rekomenduotina nurodyti lažybų koeficientų sudarymo tvarką, paaiškinti kokiais atvejais siūlomas mažesnis ar didesnis koeficientas (pvz., už lažybų įvykio favoritą siūlomas mažesnis koeficientas), taip pat nurodyti, kad:

9.2.1. Lošimų organizatorius turi teisę daryti pakeitimus ir pataisymus lažybų pasiūloje – pataisyti klaidą komandos pavadinime arba duomenyse, keisti lažybų koeficientą po kiekvieno statymo.

Lažybų pasiūla atnaujinama pasikeitus bet kuriems lažybų pasiūloje pateikiamiems duomenims. Lošėjas gali statyti tik remdamasis paskutiniu bendrovės pateikiamu lažybų pasiūlos variantu;

9.2.2. Lažybų koeficientas, nurodytas atspausdintoje lažybų kortelėje yra nekintamas, tačiau jis gali būti keičiamas po kiekvieno statymo. Lažybų kortelėje nurodytas lažybų koeficientas yra privalomas tiek lošėjui, tiek bendrovei;

9.2.3. Laimėjimas yra lygus lažybų koeficiento (bendro lažybų koeficiento – kombinuoto statymo atveju) ir įmokos už lažybų įvykį sandaugai. Jei vienas ar keli lažybų įvykiai yra paskelbiami neįvykusiais, jiems priskirti koeficientai prilyginami vienetui.

10. Statymų rūšys ir tipai. Šiame skyriuje rekomenduojama numatyti visas lažybų pasiūloje siūlomų statymų rūšis ir jų tipus bei juos detaliai (su pavyzdžiais) aprašyti. Reglamente gali būti nustatytos specialios nuostatos galiojančios tik, pvz., tam tikroms sporto šakoms.

11. Lažybos, kuriose naudojami lošimo įrenginiai, lažyboms organizuoti. Šiame skyriuje nustatoma, kaip naudojami lažybų įrenginiai lažyboms organizuoti, kokios gali būti statymų rūšys, lažybų taisyklės naudojant lošimo įrenginius lažyboms organizuoti, kokios bendrosios statymų nuostatos negalioja šioms lažyboms.

12. Nuolaidos lažybose. Jeigu lošimų organizatorius siūlo nuolaidas, atliekant statymus, aprašoma kokiu būdu galima gauti nuolaidas, kaip jos taikomos ir kaip ši informacija fiksuojama, kam jos taikomos.

13. Įmokos už lažybų įvykius ir laimėjimų dydžiai. Šiame skyriuje rekomenduotina nustatyti minimalias atskirų rūšių lažybų įmokas už lažybų įvykį, vienai lažybų kortelei, nurodyti maksimalių statymų ir laimėjimų dydžių ribas pagal statymų rūšis, laimėjimų grupes (jei tokios sudaromos).

14. Statymų priėmimas ir lažybų kortelės. Šiame skyriuje rekomenduojama nustatyti statymų minimalų dydį, jų atlikimo tvarką, statymų atlikimo vietą, lažybų tarpininko (lošimų organizatoriaus) ir lošėjo teises priimant / atliekant statymą, ir pareigas, apribojimus lažybų kortelių kiekiui (jei tokie taikomi), lošimų organizatoriaus nustatytus reikalavimus lažybų kortelėms ir pateikti lažybų kortelėje nurodomos informacijos išaiškinimą. Lažybų kortelių pavyzdį rekomenduotina pateikti kaip reglamento priedą. Rekomenduojama numatyti galimybę lošėjui, atsiėmusiam statymą ar laimėjimą ir grąžinančiam lažybų kortelę lošimų organizatoriui, pasirašytinai (ar kitu reglamente nustatytu būdu) patvirtinti savo teisę į ją. Taip pat šiame skyriuje gali būti nustatytos statymų „gyvai“ taisyklės, kai statymai priimami jau prasidėjus lažybų įvykiui.

15. Lažybų apribojimai. Šiame skyriuje:

15.1. Rekomenduojama nurodyti visus lošimų organizatoriaus taikomus apribojimus (pvz., statymų priėmimas tik lošimų organizatoriaus lažybų punkto darbo metu), statymų priėmimo sustabdymo galimybes.

15.2. Galima nustatyti, kad neįvykusiems lažybų įvykiams priskirtini visi lažybų įvykio organizatoriaus faktiškai neįvykę (atšaukti, anuliuoti ir t. t.) lažybų įvykiai (jei reglamente nėra numatyta kitaip).

15.3. Nustatomas terminas, per kurį lošimų organizatorius paskelbia apie neįvykusį lažybų įvykį arba lažybų anuliavimą.

15.4. Būtina nurodyti baigtinį aplinkybių ar situacijų sąrašą, dėl kurių lažybų įvykis įgauna neįvykusio lažybų įvykio statusą.

15.5. Turi būti nustatytos bet kokio neįvykusio lažybų įvykio pasekmės lošėjams ir lošimų organizatoriui, priklausomai nuo lažybų kortelėje nurodytos statymo rūšies, nurodyti, kaip, kada ir kur lošėjai informuojami apie tokį lažybų įvykį bei pažymėti, kad lažybų įvykis pripažįstamas tokiu, tik paskelbus oficialią lažybų įvykio organizatoriaus išvadą.

15.6. Rekomenduotina nurodyti per kiek laiko ir kur nuo lažybų įvykio pabaigos lošimų organizatorius paskelbia apie anuliuotas lažybas. Šis terminas negali būti ilgesnis nei laimėjimų atsiėmimo termino pabaiga. Taip pat rekomenduojama apibendrinti visus atvejus, kai dėl lošimų organizatoriaus, lažybų įvykio organizatoriaus klaidos ar oficialiuose informacijos šaltiniuose nurodytos klaidos ar kitų aplinkybių lažybos yra anuliuojamos (grąžinamos įmokos už lažybų įvykius ar koeficientai prilyginami vienetui).

15.7. Nustatomi atvejai, kada lošimų organizatorius (lažybų tarpininkas) neturi teisės priimti statymo (pvz., prasidėjus lažybų įvykiui).

16. Rezultatų nustatymas ir laimėjimų išmokėjimo tvarka. Rezultatai nustatomi pagal oficialią lažybų įvykio organizatoriaus išvadą. Galima išskirti nesureguliuotų ir sureguliuotų (laiku, taisyklėmis ir pan.) lažybų įvykių rezultatų nustatymo procedūrą bei išimtis (pateikti baigtinį sąrašą). Šiame reglamento skyriuje:

16.1. Aprašoma detali laimėjimų išmokėjimo tvarka vadovaujantis Azartinių lošimų įstatymo 19 straipsnio 3 dalimi (kur išmokamas laimėjimas, nurodoma, kad grynais pinigais laimėjimas išmokamas pateikus atspausdintą lažybų kortelę);

16.2. Nurodoma laimėjimų išmokėjimo vieta, laikas, per kurį lošėjai turi atsiimti laimėjimą, kas išmoka laimėjimą, ką lošėjas turi pateikti norėdamas atsiimti laimėjimą, kad laimėjimai išmokami grynais pinigais, valiuta, kuria išmokami laimėjimai, ir t. t.;

16.3. Nustatoma didžiausia galima laimėjimo suma;

16.4. Nurodomas šaltinių sąrašas, kuriame pateikiama informacija apie lažybų įvykių baigtis, lošimų organizatoriaus yra pripažįstama oficialiais lažybų įvykių rezultatais.

17. Pretenzijų pateikimo ir nagrinėjimo tvarka. Šiame skyriuje rekomenduojama aprašyti į ką ir kokiu būdu (raštu ar žodžiu) gali kreiptis lošėjas, turintis pretenzijų dėl lošimo organizavimo, laimėjimų išmokėjimo ir kt., nurodomi pretenzijų nagrinėjimo terminai, pretenzijų nagrinėjimo tvarka bendrovėje. Nustatoma, kad:

17.1. Žodžiu išreikštos lošėjų pretenzijos gali būti priimamos tik tuomet, kai jas galima išnagrinėti pretenzijų pateikimo vietoje, esant pretenzijas pateikusiems lošėjams. Pretenzijos, kurių negalima išspręsti vietoje, turi būti išdėstytos raštu ir pateiktos lošimų organizatoriui, kurio veiksmai ar neveikimas yra skundžiamas;

17.2. Pretenzijos nagrinėjimo terminas skaičiuojamas nuo jos registravimo lošimų organizavimo bendrovėje dienos. Pretenzija turi būti išnagrinėta ne vėliau kaip per 10 (dešimt) dienų nuo pretenzijos gavimo dienos, ir apie nagrinėjimo rezultatus raštu turi būti pranešta pretenziją pareiškusiam asmeniui. Lošėjas dėl lošimų organizatoriaus veiksmų arba neveikimo įstatymų nustatyta tvarka turi teisę kreiptis į Priežiūros tarnybą ar kitas institucijas teisės aktų nustatyta tvarka.

18. Baigiamosios nuostatos. Šiame skyriuje rekomenduojama aprašyti bendrąsias lošėjų elgesio taisykles, nurodomos lošėjų ir lošimų organizatoriaus (ar jo darbuotojų) teisės ir pareigos (pvz., lošėjo tapatybės nustatymas, reikalavimai lošėjams, lošimų organizatoriaus (ar jo darbuotojų) teisė už tam tikrą elgesį išprašyti lošėją iš lažybų punkto, lošėjo pareiga nepažeisti lažybų reglamente nustatytų taisyklių ir tvarkos; lošėjui pareikalavus, lošimų organizatorius privalo jį supažindinti su reglamentu, turi būti nurodyta, kur jis saugomas, ir jo pateikimo lošėjui tvarka. Nustatoma prašymų, pateikiamų lošimo organizatoriui vykdant savanoriško apsiribojimo nuo azartinių lošimų programą ir neįleidimo į lošimo vietas priėmimo, atsiėmimo ir laikymosi tvarka.

III SKYRIUS

REKOMENDACIJOS REGLAMENTO TURINIUI

19. Rengiant reglamentą vadovaujamasi Azartinių lošimų įstatymu, Lietuvos Respublikos civiliniu kodeksu, Lietuvos Respublikos valstybinės kalbos įstatymu ir Dokumentų rengimo taisyklėmis, patvirtintomis Lietuvos vyriausiojo archyvaro 2011 m. liepos 4 d. įsakymu Nr. V-117 „Dėl dokumentų rengimo taisyklių patvirtinimo“. Reglamento tekstas dėstomas glaustai, logiškai ir aiškiai, be prieštaravimų.

20. Reglamentas rengiamas ir įforminamas laikantis bendrinės lietuvių kalbos normų. Tarptautiniai žodžiai vartojami tik tada, kai lietuvių kalboje nėra šių žodžių atitikmenų. Reglamente visi bendriniai kitų kalbų žodžiai turi būti išversti į lietuvių kalbą. Pirmenybė teiktina lietuviškiems terminams. Prireikus tarptautinis terminas gali būti nurodytas kartu su lietuviškuoju (vienas iš jų – skliausteliuose).

IV SKYRIUS

BAIGIAMOSIOS NUOSTATOS

21. Visi reglamento pakeitimai ar naujos nuostatos įsigalioja įsakymo dėl reglamento patvirtinimo pasirašymo dieną, jei pačiame įsakyme dėl reglamento, jo pakeitimų ir papildymų tvirtinimo nėra nurodyta kita jo įsigaliojimo data. Jei reglamente numatytas kitas nei teisės aktuose nustatytas reglamento įsigaliojimo laikas, tokia nuostata turi būti aiškiai įtvirtinta Priežiūros tarnybos įsakyme, kuriuo tvirtinamas reglamentas, jo pakeitimai ir papildymai.

22. Priežiūros tarnyba tvirtindama reglamentą atsižvelgia, ar reglamento nuostatos teisingos, išsamios, tikslios, aiškios, logiškos ir suderintos viena su kita, atitinka teisingumo, protingumo ir sąžiningumo principus, ar reglamento turinys atitinka Azartinių lošimų įstatymą ir kitus norminius teisės aktus, tiesiogiai reguliuojančius lošimų organizavimą, Lietuvos Respublikos valstybinės kalbos įstatymą, Lietuvos Respublikos civilinio kodekso nuostatas, ar reglamentas parengtas laikantis šių rekomendacijų.

________________________

PATVIRTINTA

Lošimų priežiūros tarnybos prie Lietuvos Respublikos

finansų ministerijos direktoriaus

2014 m. lapkričio 13 d. įsakymu Nr. DI-507

(2016 m. gruodžio 23 d. įsakymo Nr. DI-758 redakcija)

DIDŽIŲJŲ LOTERIJŲ TAISYKLIŲ RENGIMO METODINĖS REKOMENDACIJOS

I SKYRIUS

BENDROSIOS NUOSTATOS

1.	Didžiųjų loterijų taisyklių (toliau – taisyklės) rengimo metodinių rekomendacijų (toliau – rekomendacijos) tikslas – padėti didžiųjų loterijų (toliau – loterijų) organizatoriams tinkamai įgyvendinti Lietuvos Respublikos loterijų įstatymo (toliau – Loterijų įstatymas) nuostatas rengiant loterijų taisykles, nustatyti rekomendacinio pobūdžio reikalavimus dėl taisyklių formos, struktūros ir turinio, taip pat kriterijus, kuriais vadovaudamasi Lošimų priežiūros tarnyba prie Lietuvos Respublikos finansų ministerijos (toliau – Priežiūros tarnyba) priima sprendimus dėl taisyklių, jų pakeitimų ir papildymų suderinimo ar atsisakymo suderinti.

2.	Rekomendacijose vartojamos sąvokos suprantamos taip, kaip jos apibrėžtos Loterijų įstatyme.

II SKYRIUS

REKOMENDACIJOS TAISYKLIŲ FORMAI IR STRUKTŪRAI

3. Rekomenduojama taisykles suskirstyti į skyrius ir punktus (punktų pastraipas).

4. Skyrių pavadinimus rekomenduojama formuluoti atsižvelgiant į Loterijų įstatymo 19 straipsnio 2 dalyje nustatytus reikalavimus. Taisyklių skyriai turėtų būti iš eilės žymimi paryškintais romėniškais skaitmenimis ir žodžiu didžiosiomis paryškintomis raidėmis (pvz., I SKYRIUS) eilutės centre, o skyrių pavadinimai rašomi didžiosiomis paryškintomis raidėmis, atskiroje eilutėje centre po struktūrinės dalies numerio. Pirmąjį skyrių rekomenduojama vadinti „Bendrosios nuostatos“, paskutinį – „Baigiamosios nuostatos“.

5. Punktai turėtų būti žymimi arabiškais skaitmenimis ir visame tekste numeruojami iš eilės. Punktų papunkčiai žymimi arabiškais skaitmenimis ir turi pradinį punkto ir savo eilės skaitmenį. Tarp punkto ir papunkčio skaitmens ir po papunkčio skaitmens dedami taškai. Punktų pastraipos nenumeruojamos. Teikiant nuorodą į punkto pastraipą, jos rašomos žodžiais išreikštais skaitmenimis, įvardžiuotine forma (pvz., 3 punkto pirmoji pastraipa). Kai papunkčius sudaro sakinio dalys, jie pradedami mažąja raide ir atskiriami vienas nuo kito kabliataškiu. Papunkčiai, kuriuos sudaro sakinys ar keli sakiniai, pradedami didžiąja raide.

6. Taisyklių viršuje, dešinėje lapo pusėje turėtų būti taisyklių tvirtinimo žyma.

„TVIRTINU

UAB „___“ direktorius

____________

(parašas)

Vardas, pavardė

20___m. __________ __ d.“

7. Taisyklių pabaigoje, kairėje pusėje turėtų būti taisyklių derinimo žyma.

„SUDERINTA

Lošimų priežiūros tarnybos prie Lietuvos Respublikos

finansų ministerijos direktoriaus įsakymu

20___m. __________ __ d. įsakymu Nr. ____ “

III SKYRIUS

REKOMENDACIJOS TAISYKLIŲ TURINIUI

8. Taisyklių pavadinime rekomenduojama nurodyti loterijos rūšį pagal mastą, žaidimo pobūdį, loterijos bilietų platinimo, duomenų apdorojimo ir laimėjimų išmokėjimo technologiją ir loterijos pavadinimą.

9. Skyriuje „Bendrosios nuostatos“ rekomenduojama nurodyti informaciją apie loterijos organizatorių (pavadinimas, teisinė forma, buveinės adresas, telefono numeris).

10. Skyriuje „Pagrindinės sąvokos“ rekomenduojama nurodyti, kad taisyklėse vartojamos sąvokos suprantamos taip, kaip jos apibrėžtos Loterijų įstatyme. Naujos arba tikslinamos Loterijų įstatymo sąvokos turėtų būti detaliai išaiškintos ir vartojamos analogiškai visose taisyklėse. Sąvokas rekomenduotina išdėstyti abėcėlės tvarka.

11. Skyriuje „Loterijos organizavimo vieta“ turėtų būti nurodoma, kad loterija organizuojama visoje Lietuvos Respublikos teritorijoje.

12. Skyriuje, kuriame aprašoma loterijos esmė ir loterijos laimėtojų nustatymo tvarka, pagal loterijos rūšį rekomenduojama nustatyti:

12.1. Skaitmeninėje loterijoje: kuriuo loterijos bilieto įsigijimo momentu ir kokiu būdu žaidėjas pasirenka skaičius ir (ar) kitus ženklus. Kokiais laiko intervalais vyksta loterijos tiražas, kas vyksta tiražo metu, kokiu būdu žaidėjas sužino tiražo rezultatus. Kaip nustatomas laimėjęs bilietas ir nuo ko priklauso laimėjimo dydis.

12.2. Momentinėje loterijoje: kokiu būdu žaidėjas turi patikrinti įsigytą loterijos bilietą, kokiais kriterijais remiantis nustatoma, ar žaidėjas laimėjo.

12.3. Klasikinėje loterijoje: kokiais laiko intervalais vyksta loterijos tiražas, kas vyksta tiražo metu, kokiu būdu žaidėjas sužino tiražo rezultatus. Kaip nustatomas loterijoje laimėjęs bilietas ir nuo ko priklauso laimėjimo dydis.

12.4. Sportinėje loterijoje: kuriuo loterijos bilieto įsigijimo momentu ir kokiu būdu žaidėjas pasirenka skaičius ir (ar) kitus ženklus, nurodančius sporto varžybų rezultatą. Kaip nustatomas loterijoje laimėjęs bilietas ir nuo ko priklauso laimėjimo dydis.

13. Jeigu loterijoje rengiamas televizijos žaidimas, t. y. per televiziją transliuojamas ne tik loterijos tiražas, bet organizuojamas atskiras žaidimas, į kurį pakvietimą žaidėjas gali laimėti pirkdamas loterijos bilietus, jo taisykles aprašyti rekomenduojama naujame skyriuje arba prie loterijos esmės. Televizijos žaidimas turėtų būti laikomas loterijos pratęsimu ir jo metu laimėti laimėjimai įskaičiuojami į bendrą loterijos laimėjimų fondą. Televizijos žaidimo aprašyme rekomenduojama nustatyti:

13.1. Kokiu būdu žaidėjas gali patekti į televizijos žaidimą;

13.2. Kaip ir per kiek laiko žaidėjas turi informuoti loterijos organizatorių apie laimėtą kvietimą, ką ir kada turi pateikti žaidėjas loterijos organizatoriui, patvirtindamas laimėjimą;

13.3. Per kiek laiko nuo tada, kai žaidėjas informavo loterijos organizatorių apie laimėtą teisę dalyvauti žaidime, jis pakviečiamas jame dalyvauti, kokiu būdu kviečiamas (telefonu, paštu ir pan.);

13.4. Jeigu kvietimą laimėjęs žaidėjas loterijos taisyklėse nustatyta tvarka atsisako dalyvauti televizijos žaidime, ar jis laimi kokį nors laimėjimą;

13.5. Televizijos žaidimo taisykles: kaip laimimi laimėjimai televizijos žaidime, kokius veiksmus turi atlikti žaidėjas;

13.6. Per kiek laiko ir kaip žaidėjas atsiima televizijos žaidime laimėtus laimėjimus;

13.7. Kaip dažnai vyksta televizijos žaidimas.

14. Skyriuje „Laimėjimų rūšys ir sumos, jų skaičius ir bendra laimėjimų suma. Bendras laimėjimų fondas procentais“ rekomenduojama nustatyti, kokius laimėjimus galima laimėti loterijoje:

14.1. Daiktinius. Šie laimėjimai priklausomai nuo taisyklių rūšies aprašomi, nustatant, kad:

14.1.1. Loterijose, kuriose organizuojamas tiražas (skaitmeninėse, klasikinėse), loterijos organizatorius nurodo baigtinį galimų daiktinių laimėjimų sąrašą su bendriniais daiktų pavadinimais (pvz., automobilis). Loterijos organizatoriaus vadovas savo įsakymu, kuris yra neatsiejama loterijos taisyklių dalis, nustato konkrečius laimėjimus su išsamiu daiktinio laimėjimo apibūdinimu (pvz., automobilio markė ir modelis) iš loterijos taisyklėse nustatyto laimėjimų sąrašo, kurie bus laimimi konkretaus tiražo metu, jų kiekį, laimėjimų vertę pinigine išraiška, bendrą laimėjimų sumą, pagal kokias taisyklėse nurodytas sąlygas bus laimimas nustatytas laimėjimas (-ai) (pvz., tiražo metu, televizijos žaidimo metu ir pan.). Taisyklėse nurodoma, kur šiame direktoriaus įsakyme nustatyta informacija skelbiama, kiek laiko likus iki tiražo įsakymo kopija pateikiama Priežiūros tarnybai.

14.1.2. Momentinių loterijų taisyklėse tiksliai aprašomi daiktiniai laimėjimai, nurodant jų kiekį, piniginę vertę, bendrą laimėjimų sumą.

14.1.3. Sportinių loterijų taisyklėse daiktiniai laimėjimai aprašomi, kaip nurodyta šių rekomendacijų 14.1.1 papunktyje, išskyrus atvejus, kai loterijos taisyklės yra taikomos tik vienam sporto įvykiui ar čempionatui, po kurio loterija pasibaigs, šiuo atveju taikomas šių rekomendacijų 14.1.2 papunktis.

14.2. Piniginiai. Šie laimėjimai priklausomai nuo taisyklių rūšies aprašomi, nustatant, kad:

14.2.1. Loterijose, kuriose organizuojamas tiražas, piniginių laimėjimų dydis gali būti nustatomas:

14.2.1.1. Apskaičiuojant tikimybę laimėti tam tikro dydžio laimėjimą, pagal nustatytas taisykles. Tokiu atveju gali būti sudaroma laimėjimų lentelė (nurodant, kokiam bilietų skaičiui skaičiuojama tikimybė), kurioje nustatoma kokiais kriterijais remiantis nustatomas laimėjimas, jo dydis, laimėjimo tikimybė.

14.2.1.2. Jei piniginio laimėjimo dydis priklauso nuo išplatintų loterijos bilietų kiekio ar laimėtų laimėjimų praeituose tiražuose, t. y. nuo prognozuojamo laimėjimų fondo tam tiražui, bendrovės, organizuojančios loteriją vadovas, loterijos taisyklėse nustatytose ribose gali nustatyti konkretų laimėjimo (-ų) dydį (-džius) artimiausiam (-iems) tiražui (-ams).

14.2.1.3. Taisyklėse gali būti nustatyti koeficientai, iš kurių dauginant bilieto kainą nustatomas laimėjimo dydis, kai loterijos bilieto kainą žaidėjas gali pasirinkti.

14.2.1.4. Momentinės loterijos taisyklėse nustatomi visi galimi laimėjimų dydžiai, kokiais kriterijais remiantis jie laimimi, jų kiekis ir bendra laimėjimų suma.

14.3. Loterijų, kuriose organizuojamas tiražas, taisyklėse rekomenduotina nustatyti papildomus laimėjimus siekiant, kad būtų užtikrintas ne mažesnis kaip 50 procentų nominalios loterijos bilietų vertės laimėjimų fondas. Taisyklėse nustatoma, kokiu būdu galima laimėti papildomą (-us) laimėjimą (-us), kokios rūšies laimėjimas (-ai), koks laimėjimų kiekis, dydis ar daiktinio laimėjimo vertė. Jei piniginio laimėjimo dydis priklauso nuo visos loterijos ar jos tiražo metu išplatintų loterijos bilietų kiekio ar laimėtų laimėjimų praeituose tiražuose, t. y. nuo prognozuojamo laimėjimų fondo tam tiražui, bendrovės, organizuojančios loteriją direktorius, loterijos taisyklėse nustatytose ribose gali nustatyti konkretų laimėjimo (-ų) dydį (-džius) artimiausiam (-iems) tiražui (-ams).

14.4. Taisyklėse turėtų būti nustatomas bendras laimėjimų fondas procentais, kuris turi būti ne mažesnis nei 50 procentų nominalios loterijos bilietų vertės. Rekomenduotina bendrą laimėjimų sumą nurodyti ir pinigine išraiška.

15. Skyriuje „Loterijos bilieto aprašymas“ rekomenduojama nustatyti visą biliete ir (ar) jo išraše (bilieto išrašas – tai dokumentas, kuriame nurodoma identifikuojamame įraše esanti informacija, kai loterijos bilietas platinamas per tiesioginio ryšio kompiuterių tinklo terminalus) esančią informaciją. Išspausdintame loterijos biliete turėtų būti nurodoma visa Loterijų įstatymo 13 straipsnio 2 dalyje nustatyta informacija. Rekomenduojama loterijos taisyklėse pateikti spausdinto loterijos bilieto averso ir reverso pavyzdžius, kuriuose turėtų būti sužymima informacija pateikta bilieto aprašyme. Rekomenduotina pateikti ir bilieto išrašo aprašymą, nurodant jame esančią informaciją, kartu su pavyzdžiu, kuriame sužymėta informacija pateikta bilieto išrašo aprašyme.

16.	Taisyklių skyriuje „Loterijos bilietų arba identifikacijos įrašų loterijos kompiuterinėje sistemoje numeracijos tvarka“ rekomenduojama aprašyti loterijos bilietų ar identifikacijos išrašų numeracijos tvarką, nustatant:

16.1.	Ar bilietai skirstomi serijomis, ar numeruojami eilės tvarka;

16.2.	Kokiais ženklais numeruojami bilietai;

16.3.	Kad kiekvienas bilietas turi unikalų numerį.

17.	Taisyklėse nurodant loterijos bilietų arba identifikacijos įrašų loterijos kompiuterinėje sistemoje platinimo tvarką, rekomenduojama nustatyti, kas platina loterijos bilietus: tik bendrovė ar sudaromos sutartys su kitais platintojais. Skaitmeninės ir klasikinės rūšies loterijų taisyklėse turėtų būti nurodoma, į kiek iš eilės vykstančių tiražų gali būti įsigyjami bilietai vienu pirkimu su tuo pačiu ar skirtingais skaičiais ir (ar) kitais ženklais (toliau – žaidimo simboliai) esančiais viename bilieto išraše, ar bilieto išraše esantys žaidimo simboliai dalyvauja tik artimiausiame tiraže, kiek laiko likus iki tiražo pradžios nebegalima nusipirkti loterijos bilietų į artimiausią tiražą. Taip pat rekomenduojama nustatyti, kokiu būdu bus platinami loterijos bilietai:

17.1.	Spausdinti bilietai platinami netiesioginiu ryšiu, t. y. parduodant iš anksto atspausdintus loterijos bilietus. Aprašant kaip platinami spausdinti bilietai turėtų būti nustatoma, ar bilietai platinami visi iš karto ar dalimis (pvz., serijomis), jeigu nustatytas laimėjimų fondas tam tikroms bilietų dalims, rekomenduojama nustatyti, ar bilietai platinami eilės tvarka.

17.2.	Įrašai kompiuterinėje duomenų bazėje gali būti platinami:

17.2.1.	Telefoniniu ryšiu. Identifikuojamus įrašus kompiuterinėje duomenų bazėje platinant telefoniniu ryšiu, taisyklėse turėtų būti nustatyta, kokiu numeriu skambindamas ar siųsdamas trumpąją SMS žinutę žaidėjas gali įsigyti loterijos bilietą, kokiu būdu loterijos organizatorius žaidėją informuoja apie įsigytą loterijos bilietą, ar jam pateikiamas bilieto išrašas, ar loterijos organizatorius žaidėją informuoja apie laimėjimą, jei taip kokiu būdu. Taisyklėse turėtų būti nurodoma, kad už įsigytą loterijos bilietą turi būti atsiskaitoma per telefoninio ryšio operatorių.

17.2.2.	Per tiesioginio ryšio kompiuterių terminalus. Platinant identifikuojamus įrašus per tiesioginio ryšio kompiuterių terminalus taisyklėse turėtų būti nustatyta ar žaidėjui, įsigijusiam bilietą atspausdinamas bilieto išrašas, kas jame nurodoma.

17.2.3. Internetiniu ryšiu. Platinant loterijos identifikuojamus įrašus internetiniu ryšiu taisyklėse rekomenduojama nurodyti:

Papunkčio pakeitimai:

Nr. DI-11, 2018-01-16, paskelbta TAR 2018-01-16, i. k. 2018-00658

17.2.3.1.	Internetinės svetainės, kurioje bus platinami loterijos bilietai, adresą;

17.2.3.2.	Informaciją ar žaidėjui, norinčiam įsigyti loterijos bilietą, būtina užsiregistruoti interneto svetainėje, kurioje platinami bilietai ir ar būtina sukurti žaidėjo sąskaitą. Jei taip, rekomenduojama nurodyti, kokius veiksmus žaidėjas turi atlikti, siekdamas ją susikurti, taip pat, kokiais atvejais žaidėjo sąskaita gali būti uždaroma;

17.2.3.3.	Kokius veiksmus žaidėjas turi atlikti ir kokią informaciją pateikti, norėdamas įsigyti bilietą;

17.2.3.4.	Kokiu būdu žaidėjui loterijos organizatorius pateikia informaciją, kuri yra bilieto išraše;

17.2.3.5 Kaip žaidėjas atsiskaito už dalyvavimą per telekomunikacines kredito įstaigų paslaugų sistemas;

Papunkčio pakeitimai:

Nr. DI-11, 2018-01-16, paskelbta TAR 2018-01-16, i. k. 2018-00658

17.2.3.6.	Kaip žaidėjas gali pasitikrinti ar jo bilietas laimėjo;

17.2.3.7. neteko galios nuo 2018-01-17;

Papunkčio pakeitimai:

Nr. DI-11, 2018-01-16, paskelbta TAR 2018-01-16, i. k. 2018-00658

17.2.3.8. Informaciją ar laimėjimai yra įskaitomi į žaidėjo sąskaitą, per kiek laiko jie įskaitomi, kaip žaidėjas gali laimėjimus atsiimti grynaisiais pinigais ir pavedimu į laimėjusio asmens nurodytą sąskaitą kredito įstaigoje, per kiek laiko loterijos organizatorius išmoka laimėjimą, kokiu būdu žaidėjas gali atsiimi visas ar dalį lėšų iš savo žaidėjo sąskaitos, ar žaidėjui reikia sumokėti už pinigų perlaidą;

Papunkčio pakeitimai:

Nr. DI-11, 2018-01-16, paskelbta TAR 2018-01-16, i. k. 2018-00658

17.2.3.9. Rekomenduotina loterijos bilieto vizualizacijos projektą (internetiniu ryšiu organizuojant momentinę loteriją, rekomenduojama pateikti kelis bilietų vizualizacijos variantus: t. y. kaip atrodo loterijos bilietas su neatidengtais žaidimo simboliais, kaip atrodo laimintis loterijos bilietas ir kaip atrodo loterijos bilietas, kuris nieko nelaimėjo);

17.2.3.10. Informaciją apie tai, kad žaidėjo tapatybė nustatoma ir patvirtinama vadovaujantis Lietuvos Respublikos pinigų plovimo ir teroristų finansavimo prevencijos įstatymo nuostatomis bei kliento tapatybės nustatymo reikalavimais, kai tapatybė nustatoma klientui fiziškai nedalyvaujant, naudojantis elektroninėmis priemonėmis, leidžiančiomis tiesioginį vaizdo perdavimą, kuriuos nustato Finansinių nusikaltimų tyrimo tarnyba prie Lietuvos Respublikos vidaus reikalų ministerijos.

Papildyta papunkčiu:

Nr. DI-11, 2018-01-16, paskelbta TAR 2018-01-16, i. k. 2018-00658

18. Taisyklėse nustatant loterijos bilieto arba identifikacijos įrašo loterijos kompiuterinėje sistemoje kainą, turėtų būti nurodomas loterijos bilieto kainos dydis, taip pat ar loterijos bilieto kaina yra fiksuota, ar žaidėjas gali pasirinkti loterijos bilieto kainą. Jeigu žaidėjas gali pasirinkti bilieto kainą turėtų būti nustatyti visi galimi bilieto kainų dydžiai. Jeigu bilietą galima nusipirkti su tais pačiais žaidimo simboliais daugiau nei į vieną tiražą, rekomenduojama nurodyti kaip skaičiuojama bilieto kaina priklausomai nuo to, keliuose tiražuose dalyvauja loterijos bilieto išraše nurodyti žaidimo simboliai, kaip ši informacija žymima loterijos biliete ar jo išraše. Taisyklėse taip pat rekomenduojama nustatyti, ar žaidėjas moka atskirą mokestį už telefoninio ryšio operatoriaus ar kredito įstaigos paslaugas.

19. Skyriuje „Bilietų apsaugos priemonės“ turėtų būti išdėstomas išspausdinto loterijos bilieto apsaugos priemonių aprašymas, kuris prieš teikiant taisykles derinti Priežiūros tarnybai, turi būti suderintas su Valstybės dokumentų technologinės apsaugos tarnyba prie Finansų ministerijos.

20. Skyriuje „Loterijos bilietų tikrinimo tvarka“ turėtų būti nustatoma, kaip tikrinami bilietai ar jų išrašai (kai bilietas yra įrašas kompiuterinėje duomenų bazėje), žaidėjui kreipiantis dėl laimėjimo išmokėjimo, kokiu būdu loterijos organizatorius įsitikina, kad:

20.1. Bilietas yra nesuklastotas;

20.2. Neišmokėtas laimėjimas pagal tą bilietą;

20.3. Žaidėjas kreipėsi per taisyklėse nustatytą terminą dėl laimėjimo išmokėjimo ir kt.

21. Skyriuje „Laimėjimų atsiėmimo tvarka“ nustatoma:

21.1. Terminas, per kurį žaidėjas turi kreiptis dėl laimėjimo atsiėmimo;

21.2. Kur žaidėjas turi kreiptis dėl laimėjimo atsiėmimo;

21.3. Kokią informaciją ar dokumentus žaidėjas turi pateikti, norėdamas atsiimti laimėjimą;

21.4. Per kiek laiko išmokamas laimėjimas;

21.5. Kokiu būdu išmokamas (grynais pinigais, banko pavedimu į laimėjusio asmens sąskaitą banke, banko čekiu ir pan.) ar išduodamas (daiktinis) laimėjimas;

21.6. Ar iš laimėjimo išskaičiuojamas kredito įstaigos mokestis, jeigu laimėjimas išmokamas pavedimu;

21.7. Kas laikomas laimėjusio bilieto savininku;

21.8. Ar laimėjimas yra dalinamas, jei jį laimėjo daugiau nei vienas žaidėjas.

22. Skyriuje „Loterijos organizavimo laikas“ turėtų būti nustatoma ar loterija yra terminuota. Jeigu loterija terminuota gali būti nustatyta, kad:

22.1. Loterija organizuojama, kol bus išplatinti visi loterijos bilietai (jei nustatytas tikslus planuojamų išplatinti loterijos bilietų skaičius);

22.2. Loterija organizuojama taisyklėse nurodytą laiką;

22.3. Loterija organizuojama iki tam tikro įvykio pabaigos.

23. Taisyklėse rekomenduotina nustatyti, kur (pvz., respublikiniame laikraštyje, loterijos organizatoriaus internetinėje svetainėje ar kt.) ir prieš kiek laiko loterijos organizatorius paskelbia apie loterijos pabaigą nurodydamas loterijos pavadinimą, loterijos pabaigos datą, terminą, iki kurio žaidėjai gali atsiimti laimėjimus ir loterijos pabaigos atvejus, kurie gali būti:

23.1. Praėjus nustatytam terminui nuo loterijos organizavimo pradžios / patvirtinimo pradžios ir pan.;

23.2. Kai bendrovės veikla ar loterija nutraukiama ir (ar) apribojama įstatymų nustatyta tvarka;

23.3. Loterijos organizatorius išmokėjęs visą taisyklėse nustatytą loterijos laimėjimų fondą, nusprendžia loterijos toliau nebeorganizuoti;

23.4. Išplatinus visus numatytus loterijos bilietus (jei buvo nustatytas konkretus bilietų skaičius) ir kt.

24. Skyriuje „Žaidėjų teisės ir pareigos“ turėtų būti nustatoma, kad žaidėjų teisės nustatytos Loterijų įstatyme ir kituose Lietuvos Respublikos teisės aktuose. Loterijos organizatorius savo nuožiūra gali nustatyti daugiau žaidėjo teisių. Nustatant žaidėjo pareigas rekomenduojama nurodyti žaidėjo pareigą išsaugoti bilietą iki laimėjimo atsiėmimo ir pan. Taip pat rekomenduojama nustatyti, kur žaidėjai gali susipažinti su loterijos taisyklėmis.

25. Skyriuje „Pretenzijų pateikimo ir nagrinėjimo tvarka“ rekomenduotina nustatyti:

25.1. Kad pretenzija turi būti rašytinė;

25.2. Kokiu būdu galima pateikti pretenziją (el. paštu, registruotu laišku, atvykus į loterijos organizatoriaus buveinę ir kt.);

25.3. Kokią informaciją turi pateikti žaidėjas, kokie dokumentai turi būti pridedami kartu su pretenzija;

25.4. Kad pretenzija turi būti išnagrinėta ne vėliau kaip per 10 (dešimt) dienų nuo pretenzijos gavimo dienos, ir apie jos nagrinėjimo rezultatus raštu turi būti pranešta pretenziją pareiškusiam asmeniui;

25.5. Kas nagrinėja pretenziją;

25.6. Kad žaidėjas, kurio netenkina bendrovės atsakymas į pretenziją, gali kreiptis į Priežiūros tarnybą ar kitas institucijas teisės aktų nustatyta tvarka, jeigu loterijos organizatorius nepatenkina pretenzijos ir kt.

26. Skyriuje „Baigiamosios nuostatos“ rekomenduotina aprašyti loterijos taisyklių keitimo tvarką, bendrąsias žaidėjų elgesio taisykles. Šioje dalyje reikėtų aptarti kuo daugiau situacijų, dėl kurių gali kilti nesusipratimų ar konfliktų tarp žaidėjų ir loterijų organizatorių.

IV SKYRIUS

BAIGIAMOSIOS NUOSTATOS

27. Rengiant taisykles vadovaujamasi Loterijų įstatymu, Lietuvos Respublikos azartinių lošimų įstatymu, Lietuvos Respublikos civiliniu kodeksu, Lietuvos Respublikos valstybinės kalbos įstatymu ir Dokumentų rengimo taisyklėmis, patvirtintomis Lietuvos vyriausiojo archyvaro 2011 m. liepos 4 d. įsakymu Nr. V-117 „Dėl dokumentų rengimo taisyklių patvirtinimo“. Taisyklių tekstas turėtų būti dėstomas glaustai, logiškai ir aiškiai, be prieštaravimų.

28. Taisyklės rengiamos ir įforminamos laikantis bendrinės lietuvių kalbos normų. Tarptautiniai žodžiai vartojami tik tada, kai lietuvių kalboje nėra šių žodžių atitikmenų. Taisyklėse visi bendriniai kitų kalbų žodžiai turi būti išversti į lietuvių kalbą. Pirmenybė teiktina lietuviškiems terminams. Prireikus tarptautinis terminas gali būti nurodytas kartu su lietuviškuoju (vienas iš jų – skliausteliuose).

29. Priežiūros tarnyba derindama taisykles atsižvelgia, ar taisyklių nuostatos teisingos, išsamios, tikslios, aiškios, logiškos ir suderintos viena su kita, atitinka teisingumo, protingumo ir sąžiningumo principus, ar taisyklių turinys atitinka Loterijų įstatymą, Lietuvos Respublikos azartinių lošimų įstatymą ir kitus norminius teisės aktus, tiesiogiai reguliuojančius loterijų organizavimą, Lietuvos Respublikos valstybinės kalbos įstatymą, Lietuvos Respublikos civilinio kodekso nuostatas, ar taisyklės parengtos laikantis šių rekomendacijų.

___________________

Priedo pakeitimai:

Nr. DI-758, 2016-12-23, paskelbta TAR 2016-12-23, i. k. 2016-29459

Pakeitimai:

1.

Lošimų priežiūros tarnyba prie Lietuvos Respublikos finansų ministerijos, Įsakymas

Nr. DI-758, 2016-12-23, paskelbta TAR 2016-12-23, i. k. 2016-29459

Dėl Lošimų priežiūros tarnybos prie Lietuvos Respublikos finansų ministerijos direktoriaus 2014 m. lapkričio 13 d. įsakymo Nr. DI-507 „Dėl Lošimo namų (kazino) lošimų organizavimo reglamento rengimo metodinių rekomendacijų, Automatų salonų lošimų organizavimo reglamento rengimo metodinių rekomendacijų, Lažybų organizavimo reglamento rengimo metodinių rekomendacijų, Didžiųjų loterijų taisyklių rengimo metodinių rekomendacijų patvirtinimo“ pakeitimo

2.

Lošimų priežiūros tarnyba prie Lietuvos Respublikos finansų ministerijos, Įsakymas

Nr. DI-11, 2018-01-16, paskelbta TAR 2018-01-16, i. k. 2018-00658

Dėl Lošimų priežiūros tarnybos prie Lietuvos Respublikos finansų ministerijos direktoriaus 2014 m. lapkričio 13 d. įsakymo Nr. DI-507 „Dėl Lošimo namų (kazino) lošimų organizavimo reglamento rengimo metodinių rekomendacijų, Automatų salonų lošimų organizavimo reglamento rengimo metodinių rekomendacijų, Lažybų organizavimo reglamento rengimo metodinių rekomendacijų, Didžiųjų loterijų taisyklių rengimo metodinių rekomendacijų patvirtinimo“ pakeitimo

3.

Lošimų priežiūros tarnyba prie Lietuvos Respublikos finansų ministerijos, Įsakymas

Nr. DIE-259, 2020-04-28, paskelbta TAR 2020-04-28, i. k. 2020-08856

Dėl Lošimų priežiūros tarnybos prie Lietuvos Respublikos finansų ministerijos direktoriaus 2014 m. lapkričio 13 d. įsakymo Nr. DI-507 „Dėl Lošimo namų (kazino) lošimų organizavimo reglamento rengimo metodinių rekomendacijų, automatų salonų lošimų organizavimo reglamento rengimo metodinių rekomendacijų, lažybų organizavimo reglamento rengimo metodinių rekomendacijų, didžiųjų loterijų taisyklių rengimo metodinių rekomendacijų patvirtinimo“ pakeitimo